Komission päätös,
tehty 18 päivänä helmikuuta 2004,
terveystodistuksen mallin vahvistamisesta koirien, kissojen, hillerien ja frettien kolmansista maista tulevia muita kuin kaupallisia kuljetuksia varten
(tiedoksiannettu numerolla K(2004) 432)
(ETA:n kannalta merkityksellinen teksti)
(2004/203/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003(1) ja erityisesti sen 8 artiklan 4 kohdan,
sekä katsoo seuraavaa:
(1) Asetuksen (EY) N:o 998/2003 8 artiklassa vahvistetaan koirien, kissojen, hillerien ja frettien kolmansista maista tulevia muita kuin kaupallisia kuljetuksia koskevat säännökset. Säännökset eroavat lähettävän kolmannen maan ja määränpääjäsenvaltion tilanteen mukaan.
(2) Asetuksen 8 artiklan 4 kohdassa säädetään kyseisissä kuljetuksissa käytettävän todistuksen mallin vahvistamisesta.
(3) On aiheellista vahvistaa yksi malli asetuksessa (EY) N:o 998/2003 säädetyille tapauksille. Ne koskevat eläinten tuomista kaikista kolmansista maista johonkin jäsenvaltioon Irlantia, Ruotsia ja Yhdistynyttä kuningaskuntaa lukuun ottamatta sekä eläinten tuomista Irlantiin, Ruotsiin ja Yhdistyneeseen kuningaskuntaan asetuksen (EY) N:o 998/2003 liitteessä II olevan B osan 2 jaksossa ja C osassa luetelluista kolmansista maista.
(4) Koska asetusta (EY) N:o 998/2003 sovelletaan 3 päivästä heinäkuuta 2004, tätä päätöstä olisi sovellettava samasta päivästä.
(5) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tällä päätöksellä vahvistetaan asetuksen (EY) N:o 998/2003 8 artiklan 4 kohdassa säädetty mallitodistus lemmikkieläiminä pidettävien koirien, kissojen, hillerien ja frettien kesyjen lajien kolmansista maista tulevia muita kuin kaupallisia kuljetuksia varten.
Kyseinen todistus vaaditaan tuotaessa eläimiä kaikista kolmansista maista johonkin jäsenvaltioon Irlantia, Ruotsia ja Yhdistynyttä kuningaskuntaa lukuun ottamatta sekä tuotaessa eläimiä Irlantiin, Ruotsiin ja Yhdistyneeseen kuningaskuntaan asetuksen (EY) N:o 998/2003 liitteessä II olevan B osan 2 jaksossa ja C osassa luetelluista kolmansista maista.
2 artikla
Mallitodistus esitetään liitteessä.
3 artikla
Todistus koostuu yhdestä liuskasta, joka on laadittu vähintään päämääräjäsenvaltion ja englannin kielellä. Se on täytettävä suuraakkosin päämääräjäsenvaltion tai englannin kielellä.
Todistuksen osien I-V on oltava lähettävän maan toimivaltaisen viranomaisen nimeämän virkaeläinlääkärin tai toimivaltaisen viranomaisen hyväksymän eläinlääkärin antamia ja allekirjoittamia. Jälkimmäisessä tapauksessa toimivaltaisen viranomaisen on vahvistettava todistus. Osien VI-VII, jos niitä tarvitaan, on oltava sellaisen eläinlääkärin täyttämiä ja allekirjoittamia, jolla on lupa harjoittaa eläinlääkintää lähettäjämaassa.
Todistukseen on liitettävä todistusasiakirjat tai niiden varmennetut kopiot, rokotustiedot ja serologisen testin tulokset mukaan luettuina. Asiakirjoissa on oltava kyseisen eläimen tunnistetiedot.
4 artikla
Osassa IV tarkoitetun rokotuksen on oltava inaktivoitu rokote, joka on valmistettu vähintään Maailman eläintautijärjestön (OIE) diagnostisia testejä ja rokotteita käsittelevän käsikirjan mukaisesti.
5 artikla
Todistus on voimassa jäsenvaltiosta toiseen kuljettamista varten neljä kuukautta todistuksen myöntämispäivästä tai osassa IV olevan rokotuksen voimassaolon päättymispäivään, sen mukaan kumpi ajankohdista on aikaisemmin.
Todistusta ei voi käyttää eläimille, jotka ovat peräisin tai jotka on valmisteltu maissa, joita ei ole lueteltu asetuksen (EY) N:o 998/2003 liitteessä II, kun niitä kuljetetaan Irlantiin, Ruotsiin tai Yhdistyneeseen kuningaskuntaan, jolloin sovelletaan kansallisia sääntöjä.
6 artikla
Kun kuljetus tapahtuu asetuksen (EY) N:o 998/2003 liitteessä II olevan B osan 2 jaksossa ja C osassa luetellusta kolmannesta maasta, asetuksen (EY) N:o 998/2003 8 artiklan 1 kohdan a alakohdassa olevia säännöksiä sovelletaan ainoastaan, jos kyseessä on
- suora kuljetus päämääräjäsenvaltioon, tai
- kuljetus, johon sisältyy ainoastaan oleskelu asetuksen (EY) N:o 998/2003 liitteessä II olevan B osan 2 jaksossa ja C osassa luetellussa yhdessä tai useammassa maassa lähettävän kolmannen maan ja päämääräjäsenvaltion välillä.
Suora kuljetus voi kuitenkin tapahtua ilma- tai meriteitse sellaisen kolmannen maan kautta, jota ei ole lueteltu liitteessä II, jos eläin pysyy kansainvälisen lentokentän alueella kyseisessä maassa tai pysyy suljettuna laivassa.
7 artikla
Tätä päätöstä sovelletaan 3 päivästä heinäkuuta 2004.
8 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä helmikuuta 2004.